**Падгорная** — археалагічныя помнікі: паселішчы неаліту і бронзавага веку каля в. Падгорная (Баранавіцкі раён, Брэсцкая вобласць).

Паселішча—1
-----------

Знаходзіцца за 1,5 км на поўдні ад вёскі на невялікім пясчаным узвышшы паміж правым берагам р. Шчара і левым берагам р. Лахазва, ва ўрочышчы Крамполе. Выявіў В. Р. Супрун. Даследаваў 192 м² І. І. Падгарадзецкі. Культурны пласт 0,4—0,6 м. Знойдзены фрагменты посуду кола культуры шнуравой керамікі з наразным арнаментам і фрагменты дуршлага (сітападобнага посуду) тшцінецкага культурнага кола.

Паселішча—2
-----------

Знаходзіцца за 0,9—1,1 км на паўнёвы захад ад вёскі, за 1 км на паўночным усходзе ад паселішча Добры Бор 1 на дзюне правабярэжнага поплава р. Шчара. Выявіў у 1996 годзе В. Л. Лакіза. Цэнтральная частка пашкоджана меліярацыйным каналам шырынёй да 8 м. Разворваецца. Культурны пласт да 0,3—0,4 м. Знойдзены шматлікія крамянёвыя вырабы першаснай апрацоўкі, керамічныя матэрыялы нёманскай неалітычнай культуры і кола культуры шнуравой керамікі.

Паселішча—3
-----------

Знаходзіцца за 1,2—1,4 км на паўднёвы захад ад вёскі, за 0,8 км на ўсход ад паселішча Добры Бор 1, за 0,3 км на поўдні ад паселішча-2 на дзюне правабярэжнага поплава р. Шчара. Выявіў у 1996 годзе В. Л. Лакіза. Часткова пашкоджана меліярацыйным каналам. Культурны пласт да 0,4 м. Разворваецца. Выяўлены матэрыялы нёманскай неалітычнай культуры і кола культуры шнуравой керамікі. Сярод іх крамянёвыя нуклеус, скрабок, цясланадобная прылада са слядамі прышліфоўкі, шліфаваная сякера з лінзападобным сячэннем.

Паселішча—3А
------------

Знаходзіцца за 1,3—1,5 км на паўднёвым захадзе ад вёскі, за 0,15 км на паўднёвым захадзе ад паселішча-3, на моцна знівеліраванай дзюне правабярэжнага поплава р. Шчара, паміж меліярацыйнымі каналамі. Выявіў у 1996 годзе В. Л. Лакіза. Культурны пласт да 0,4 м. Разворваецца. Знойдзены крамянёвыя вырабы і кераміка нёманскай неалітычнай культуры і кола культуры шнуравой керамікі.

Паселішча—4
-----------

Знаходзіцца за 2,6—3 км на паўднёвым захадзе ад вёскі («Рыбгас»), за 1,1 км на паўднёвы ўсход ад паселішча Добры Бор 1, на дзюне правабярэжнага поплава р. Шчара. Плошча каля 3600 м², вышыня да 2,5—3 м над узроўнем поплава. Часткова пашкоджана дамбай. Выявіў і даследаваў у 1996 і 2000 гадах В. Л. Лакіза (149 м²). Культурны пласт да 0,3—0,7 м. Зафіксаваны і даследаваны 13 аб’ектаў: агнішчы, попельныя плямы і западзіны, ямы. Звыш 9 тыс. знаходак (крамянёвых і каменных, кераміка, косткі). Калекцыя керамікі складаецца з 4554 фрагментаў ляпнога посуду прыпяцка-нёманскай, нёманскай культур (у т.л. вастрадонны посуд лысагорскага і дабраборскага тыпаў), культуры шарапалобных амфар, кола культуры шнуравой керамікі, тшцінецкага культурнага кола. Крамянёвыя вырабы прадстаўлены 4386 экзэмплярамі ад ранняга неаліту (прыпяцка-нёманская культура) да ранняга перыяду бронзавага веку (тшцінецкае культурнае кола). Большасць з іх — прадукты першаснай апрацоўкі крэменю: дробныя лускавінкі, сколы, абломкі, пласціны і адшчэпы. Выяўлены аднапляцовачныя нуклеусы і іх фрагменты; вастрыі і пласціны са скошаным рэтушшу краем, трапецыі, разцы, праколкі, скоблі, наканечнікі дзіды і стрэл, рубячыя прылады, скрабковыя і ножападобныя прылады. Выяўлены 9 каменных знаходак (адбойнікі, шліфавальныя пліткі, нарыхтоўка сякеры, абломак свідраванай сякеры).

Зноскі
------

Літаратура
----------

* Археологическая карта Белоруссии / Белорусское добровольное общество охраны памятников истории и культуры, Сектор археологии Ин-та истории АН БССР. Вып. 3: Памятники бронзового века / В. Ф. Исаенко; под ред. Ф. В. Борисевича. — Мн.: Полымя, 1976. — 149, [2] с. — С. 46.
* Лакіза, В. Л. Падгорная / В. Л. Лакіза // Археалогія Беларусі: энцыклапедыя: у 2 т. / [склад. Ю. У. Каласоўскі; рэдкал.: Т. У. Бялова (гал. рэд.) і інш.]. Т. 2: Л — Я. — Мн.: Беларуская Энцыклапедыя, 2009. — 492, [1] c. — С. 156—157. — ISBN 978-985-11-0354-2.
* Лакіза, В. Падгорная-4 — новы шматкультурны помнік неаліту і бронзавага веку на р. Шчары / Вадзім Лакіза // Гістарычна-археалагічны зборнік. — 2003. — № 18. — С. 52 — 68.
* Лакіза, В. Л. Старажытнасці позняга неаліту і ранняга перыяду бронзавага веку Беларускага Панямоння / В. Л. Лакіза; НАН Беларусі, Ін-т гісторыі. — Мн.: Беларуская навука, 2008. — 343, [1] с.
* Подгородецкий, И. И. Исследования на берегах Щары / И. И. Подгородецкий // Археологические открытия 1986 года / АН СССР, Институт археологии; [отв. ред. В. П. Шилов]. — М.: Наука, 1988. — 541, [1] с.: ил. — С. 375—376.